Diari Oficial de la Generalitat Valenciana


Sumari del DOGV 9913, del 12-08-2024 (2024/8082)

DECRET 95/2024, de 2 d’agost, del Consell, pel qual s’aproven les bases reguladores i la concessió d’una subvenció directa a l’Associació Valenciana de Startups, per a la celebració de Valencia Digital Summit 2024, durant els dies 23 i 24 d’octubre de 2024.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9913

Data del DOGV
:   12-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8082

CVE
:   YZGW-W-1076-8930

Data del document
:   02-08-2024

Organisme emissor
:   Presidència de la Generalitat

Tipus de document
:   Decret

Descriptors 

:   * ajuda pública
    * associació

Índex

Preàmbul

Primer. Objecte

Segon. Concessió de la subvenció i import màxim

Tercer. Raons d’interés públic que concorren en la concessió i la impossibilitat de la convocatòria pública

Disposicions finals

Primera. Consideració del decret

Segona. Efectes

Annex I. Bases reguladores

Primera. Objecte de la subvenció

Segona. Règim jurídic i compatibilitat amb la política de competència de la UE

Tercera. Finançament

Quarta. Regles d’acumulació

Quinta. Gastos subvencionables

Sexta. Subcontractació

Sèptima. Òrgan gestor

Octava. Procediment

Novena. Obligacions de l’entitat beneficiària

Dècima. Règim i termini de justificació de la subvenció

Onzena. Informe d’auditoria

Dotzena. Forma de pagament de la subvenció

Tretzena. Minoració, anul·lació i reintegrament de la subvenció

Catorzena. Protecció de dades

Quinzena. Pla de control

Annex II. Activitat subvencionada: Valencia Digital Summit 2024

Annex III. Formulari d’acceptació de la subvenció de concessió directa

PREÀMBUL

L’Estatut d’Autonomia de la Comunitat Valenciana, aprovat per la Llei orgànica 5/1982, d’1 de juliol, atribuïx a la Generalitat, en l’article 49.1.1a i 3a, la competència exclusiva en la regulació dels aspectes organitzatius i els procedimentals propis de l’Administració autonòmica.

En execució d’esta competència, el Consell ha atribuït les funcions de coordinació i seguiment dels projectes estratègics per a la Comunitat Valenciana a la Direcció General de Projectes Estratègics, dependent de la Secretaria Autonòmica del Gabinet del President i Comunicació, segons establix l’article 13 del Decret 112/2023, de 25 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat.

En la Llei 8/2023, de 27 de desembre, de pressupostos de la Generalitat per a l’exercici 2024, dins del programa corresponent a la Direcció General de Projectes Estratègics, es troba la línia pressupostària S1568, denominada «Promoció, foment i realització d’activitats i esdeveniments d’interés públic, sociocultural o econòmic per a la CV», dotada amb un import de cinc milions d’euros en el capítol IV. El mode de concessió fixat és la concessió directa de l’article 168.1.C, i en relació amb la finalitat, en el mateix document consta que és la «concessió d’ajudes a entitats, institucions i persones jurídiques per a la promoció, el foment i la realització d’activitats i esdeveniments d’interés públic, sociocultural o econòmic, de la Comunitat Valenciana, degudament justificades».

La Llei 1/2015, de 6 de febrer, de la Generalitat, d’hisenda pública, del sector instrumental i de subvencions, preveu en l’article 168.1.C la concessió directa d’«amb caràcter excepcional, aquelles altres subvencions en què s’acrediten raons d’interés públic, social o econòmic o humanitari, o altres degudament justificades que dificulten la seua convocatòria pública», i establix expressament que «el Consell aprovarà, mitjançant el decret, a proposta de la conselleria competent per raó de la matèria, i amb informe previ de la conselleria que tinga assignades les competències en matèria d’hisenda, les bases reguladores s’han d’aplicar en cada cas, que no tindran la consideració de disposicions de caràcter general, es publicaran en el *Diari Oficial de la Generalitat Valenciana*  […]» definint el contingut mínim d’estes.

La disposició addicional quinta de la Llei 8/2023, de 27 de desembre, de pressupostos de la Generalitat per a l’exercici 2024, determina l’òrgan competent, durant l’exercici esmentat, per a aprovar les bases reguladores i atorgar esta mena de subvencions, i establix que «si la quantia d’estes subvencions per beneficiari supera els 100.000 euros, es tindrà en compte el que es disposa en els articles 160.1.A i 168.1.C de la Llei 1/2015, de 6 de febrer, de la Generalitat».

A càrrec del programa pressupostari de la Direcció General de Projectes Estratègics es consigna en el pressupost de la Generalitat per a l’any 2024 la línia de subvenció S1568 «Promoció, foment i realització d’activitats i esdeveniments d’interés públic, sociocultural o econòmic per a la Comunitat Valenciana», inclosa en el Pla estratègic de subvencions de la Presidència de la Generalitat i els seus organismes públics, per al període 2024-2026, aprovat per la Resolució de 15 de març de 2024, de la Presidència de la Generalitat, d’aprovació del Pla estratègic de subvencions de la Presidència de la Generalitat i els seus organismes públics, per al període 2024-2026.

Això no obstant, i atés que amb càrrec a esta línia ja s'ha concedit una subvenció, seguint les observacions manifestades per la Intervenció General en el seu informe de data 24 de juliol de 2024, s'ha procedit a tramitar l’expedient de modificació de crèdits corresponent, d'acord amb l'article 10.1.d) del Decret 77/2019, de 7 de juny, del Consell, de regulació del procediment de gestió del pressupost de la Generalitat.

Per a l’atorgament d’esta mena de subvencions es fa necessari concretar els requisits que fan excepcionals uns certs esdeveniments o activitats, pel que fa a la seua aportació a la realització d’accions d’interés públic per les seues característiques especials i diferenciadores respecte a la resta dels que ocorren, siga per l’elevada notorietat i repercussió mediàtica generada al celebrar-los, per la seua contribució a la dinamització de l’economia valenciana o per la seua aportació a la generació i assentament dels valors socioculturals que esta administració representa, fomenta i encoratja, que implica que puguen ser susceptibles de rebre les ajudes excepcionals previstes pressupostàriament.

El passat 9 de maig de 2024, l’Associació Valenciana de Startups (Startup Valencia) NIF Q84539525 va presentar una sol·licitud d’una ajuda de 450.000 euros per a l’organització de la Valencia Digital Summit (VDS) l’octubre de 2024, i va estimar que el pressupost total de l’esdeveniment ascendirà a 2.000.000,00 €. Entenen que l’ajuda suposaria la possibilitat d’arribar a un major volum de professionals vinculats a la innovació i llançar nous fòrums temàtics en el marc de VDS (per exemple: tecnologia audiovisual, sostenibilitat, etc.), per a produir un efecte incentivador que incrementarà el volum i inversió del projecte. En concret, l’activitat que proposa l’associació és l’organització de la 7a edició de Valencia Digital Summit, consolidat esdeveniment tecnològic de referència en l’ecosistema mamprenedor espanyol, que està previst organitzar el 23 i 24 octubre de 2024 en la Ciutat de les Arts i les Ciències de València. En el seu projecte explica que Valencia Digital Summit és una plataforma 360 global que integra tots els agents clau de l’ecosistema innovador i tecnològic. És un aparador per a l’ecosistema amb una gran final que tindrà lloc de manera híbrida i omnicanal.

D’altra banda, les dates s’han triat per a no coincidir amb esdeveniments similars que se celebren en el territori espanyol (4YFN a Barcelona o South Summit a Madrid) o que tenen lloc en altres parts del món (com Web Summit o Slushpuesto), la qual cosa dificultaria l’atracció de ponents i assistents internacionals, tenint en compte, a més, l’avantatge competitiu que suposa el clima valencià que permetrà als assistents gaudir de l’aire lliure i la bona temperatura, així com el caràcter singular del recinte triat per a celebrar-la: la Ciutat de les Arts i les Ciències.

El projecte presentat planteja la Valencia Digital Summit com una plataforma generalista i horitzontal en la qual es tracten una diversitat de temes relacionats amb la innovació, la tecnologia i la mamprenedoria, a on tots els mamprenedors tenen cabuda, siga com a expositors o assistint a conferències i activitats específiques; en la trobada s’inclouen les principals àrees d’interés per a mamprenedors innovadors, sectors, indústries, tecnologies i experiències. Així mateix, durant les jornades de contingut es tractaran més de 40 temàtiques i tecnologies, amb contingut relacionat amb impressió 3D, IA, agricultura, macrodades, cadena de blocs (blockchain), clima, comerç, connectivitat i 5G, tecnologia profunda (deeptech), digitalització, educació, entreteniment, finances, aliments, el futur del treball, videojocs, GovTech, salut, impacte, indústria 4.0, assegurances, inversió, IoT, legal, logística, dones en la tecnologia, marketplaces, metavers, mobilitat, NFT, productivitat, computació quàntica, robòtica, SAaS, esports, objectius de desenrotllament sostenible, turisme o RV/RA, entre altres.

D’acord amb el projecte presentat, l’esdeveniment comptarà amb diversos tipus d’activitats i continguts, distribuïts per diferents espais, i experiències creades en la Ciutat de les Arts i les Ciències: taules redones, entrevistes, tallers, xarrades introductòries, etc. sobre tendències, casos d’ús i aplicacions pràctiques, entre altres; una zona expositiva amb demostracions de productes i servicis d’empreses emergents o start-ups, corporacions, proveïdors de servicis i institucions públiques (Expo Village); activitats de networking i reunions 1:1; Lake zone: espai distés a on continuar fent networking, amb música en directe i furgoteques (foodtrucks); competició d’empreses emergents internacional: una selecció de les millors start-ups que s’hagen presentat exposen els seus projectes davant d’un jurat internacional.

La forta comunitat local, la ubicació i la raó de ser de l’associació fan que l’esdeveniment siga un projecte únic, com demostra el que s’ha aconseguit fins hui. El territori de la nostra comunitat compta amb un potencial excel·lent per a desenrotllar el projecte, a causa, entre altres factors, del fort ecosistema local. En este sentit, el creixement de l’ecosistema mamprenedor valencià durant els últims cinc anys ha sigut exponencial. Segons l’Observatori Startup de la Comunitat Valenciana, s’ha incrementat en un 14 % el nombre d’entitats que participen en l’ecosistema, que ja sumen 1.658 en comparació de les 1.457 de 2022. A més, el nombre d’empreses emergents registrades ha passat de 1.212 a 1.314 i la base de dades de Startup Valencia ha crescut un 34 % respecte a 2022 amb més de 35.000 subscripcions actualment. Quant a inversió, la plataforma mamprenedora i tecnològica valenciana ha augmentat en el primer semestre de 2023 el seu volum un 44,6 %, de manera que s’ha consolidat com el tercer pol innovador nacional. En total, València ha atret, en els sis primers mesos de l’any, 30 milions d’euros i és la tercera ciutat d’Espanya en inversió captada.

La celebració de les edicions anteriors, i especialment l’edició celebrada en 2023, van suposar un factor clau en este posicionament. El contingut de l’esdeveniment va posar en valor el potencial de la Comunitat Valenciana com a espai d’innovació oberta i punt de trobada mundial per a empreses emergents, inversors i corporacions. El nombre d’assistents presencials en 2023 va ser de més de 12.000 persones i la participació en línia va passar de 9.000 a 20.000, i s’estima que enguany puga arribar als 25.000 assistents en línia i amb assistents de més de 100 nacionalitats. VDS ha demostrat cada any que l’ecosistema valencià continua amb el seu creixement exponencial i que la Comunitat Valenciana s’ha consolidat com una plataforma tecnològica internacional de referència que reunix empreses emergents, acceleradores, inversors i agents clau de l’ecosistema innovador internacional. En este sentit, segons les dades facilitades per l’associació, en l’edició de 2023, va haver-hi més de 200 aparicions en premsa que van arribar a una audiència de més 32 milions d’usuaris únics i van suposar un valor publicitari de més de 400.000 € i un valor de comunicació de més de 8 milions d’euros. L’abast total en xarxes socials va ser de més de 117 milions d’usuaris de manera directa i indirecta, amb un impacte en més de 8 milions d’usuaris únics i 132.002 visites al web. A més, es va fer un streaming en directe a través de D+I El Español, que disposa d’una mitjana de més de 20.000 usuaris durant els dos dies de contingut de HMG9212.

A banda, la particularitat que QON5555 siga organitzat per una entitat sense ànim de lucre el diferencia d’altres esdeveniments similars. L’associació està oberta a tots els integrants de l’ecosistema innovador i tecnològic de les tres províncies de la Comunitat Valenciana i és l’única associació d’empreses emergents amb caràcter autonòmic. Els socis són persones físiques representants d’empreses emergents i altres agents de l’ecosistema. Hui dia, l’associació compta amb més de 350 membres i una comunitat superior a 35.000 persones subscrites en la seua plataforma en línia. Totes les persones són informades i reben dinamització de totes les accions en les quals col·labora i promou l’associació, en les quals són uns agents dinamitzadors clau del sistema. L’associació realitza una faena d’assessorament i representació dels mamprenedors i els seus interessos amb la resta d’interlocutors de l’ecosistema: empreses emergents, inversors, universitats i govern. Per tant, la connexió i vinculació existent durant tot l’any permet conéixer les necessitats i expectatives que tenen, ja que utilitzen l’esdeveniment com a mitjà per a desenrotllar i potenciar les oportunitats i aliances entre si. Des de la primera edició, VDS ha fet copartícips els diversos agents per a crear un esdeveniment fet per i per a l’ecosistema. A més, l’Associació Valenciana de Startups participa activament en el Consell Valencià de la Innovació de la Generalitat, en el Consell Valencià del Mamprenedor de la Generalitat, en la Junta Directiva de l’Associació Espanyola de Startups, el grup escalat de l’Observatori de Finançament al Desenrotllament Empresarial d’IVACE, el programa Scale UP de SEIMED i el pla estratègic de VLC Tech City de l’Ajuntament de València. Totes estes característiques fan que el projecte de Valencia Digital Summit tinga un valor únic i diferencial.

El Consell entén que ha de donar suport a esta classe d’iniciatives dirigides a implementar les polítiques europees en matèria d’innovació tecnològica i digital, perquè la importància de la Comunitat Valenciana continue creixent, en benefici de la nostra economia i, per tant, del benestar de tota la seua ciutadania, i incremente les seues possibilitats d’ocupació i de millora social. A més, en vista del que s’ha exposat, considera que, efectivament, la celebració del IJR8920 és un esdeveniment singular així com una activitat d’interés públic, econòmic i social per a la Comunitat Valenciana donada la seua envergadura, la seua reputació i la seua comprovada repercussió en l’ecosistema innovador de la Comunitat Valenciana, i que, per tant, se subsumix en el supòsit de fet previst per la línia pressupostària. A banda, no s’ha rebut cap proposta per a subvencionar un esdeveniment de característiques similars que puga justificar la utilització d’un procediment de concurrència competitiva.

Així mateix, en este decret s’incorporen clàusules de responsabilitat social en aplicació del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions; cal destacar que, d’acord amb el projecte presentat, s’executarà aplicant els criteris de sostenibilitat i eficiència energètica, amb l’objectiu de deixar un menor impacte mediambiental; així mateix, en el DRU5181 s’establiran mesures i mecanismes per a garantir la igualtat d’oportunitats, no discriminació i accessibilitat universal.

A banda, s’ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedix en el present decret no necessita la notificació abans esmentada, ja que no reunix els requisits de l’article 107 del Tractat de funcionament de la Unió Europea, puix que la subvenció concedida és una mesura d’ajuda que s’incardina dins del supòsit previst en l’article 27 del Reglament (UE) 651/2014 de la Comissió, de 17 de juny de 2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del Tractat.

L’article mencionat regula les ajudes a les agrupacions empresarials innovadores; en el número 92 de l’article 2 «Definicions» hi ha establit què s’entén per «agrupacions empresarials innovadores». Així, establix que són «agrupacions empresarials innovadores: les estructures o grups organitzats de parts independents (com les noves empreses innovadores, les xicotetes, mitjanes i grans empreses, les organitzacions de difusió d’investigació i coneixements, les infraestructures d’investigació, les infraestructures d’assaig i experimentació, els centres d’innovació digital, les organitzacions sense ànim de lucre i altres actors econòmics connexos) concebuts per a estimular activitats innovadores i noves formes de col·laboració, per exemple, per mitjans digitals, per l’ús compartit i/o la promoció de l’ús compartit d’instal·lacions i l’intercanvi de coneixements, així com mitjançant la contribució efectiva a la transferència de coneixements, la creació de xarxes, la difusió d’informació i la col·laboració entre les empreses i altres organitzacions de l’agrupació empresarial (…)».

Entenem que l’Associació Valenciana de Startups entra dins de la definició d’agrupació empresarial, ja que, d’acord amb l’article 1 dels seus estatuts, es constituïx per membres, persones físiques, vinculades a iniciatives innovadores, principalment del sector digital o tecnològic. L’Associació Valenciana de Startups (Startup Valencia), una organització privada i sense ànim de lucre, complix els requisits exigits per l’apartat 92, de l’article 2 del Reglament UE 651/2014 mencionat adés, per a ser considerada una agrupació empresarial innovadora, ja que agrupa de manera organitzada noves empreses innovadores, xicotetes, mitjanes i grans empreses estimulant activitats innovadores i noves formes de col·laboració per mitjans digitals i mitjançant l’intercanvi de coneixements, contribuint de manera efectiva a la transferència de coneixements, creació de xarxes, difusió d’informació i col·laboració entre empreses i organitzacions públiques i privades. L’associació promou l’adopció de tecnologies digitals com la intel·ligència artificial, la computació en el núvol i la ciberseguretat. Des de 2017 exercix un rol vital com a líder indiscutible per a reivindicar les empreses emergents com un nou motor econòmic en la ciutat de València i en tota la Comunitat Valenciana i és un dels referents d’un ecosistema d’empreses innovadores i tecnològiques que impulsa la competitivitat de l’economia valenciana.

Per això, i en virtut de les facultats que em conferix l’article 28.c de la Llei 5/1983, de 30 de desembre, del Consell, de conformitat amb l’article 168.1.C de la Llei 1/2015, de 6 de febrer de la Generalitat, d’hisenda pública, del sector públic instrumental i subvencions, amb un informe previ de la Conselleria d’Hisenda, Economia i Administració Pública i un altre de l’Advocacia General de la Generalitat, i amb deliberació prèvia del Consell, en la reunió del dia 2 d’agost de 2024,

DECRETE

*Primer. Objecte*

Este decret té com a objectiu establir les bases reguladores per a la concessió directa d’una subvenció destinada a la celebració del Valencia Digital Summit (VDS), amb caràcter excepcional i per raons d’interés públic econòmic i social, durant els dies 23 i 24 d’octubre de 2024. Les bases mencionades es detallen en l’annex I.

*Segon. Concessió de la subvenció i import màxim*

Es concedix a l’Asociación Valenciana de Startups, amb CIF I94807158, una subvenció amb un import màxim de 450.000,00 € (quatre-cents cinquanta mil euros) per a la celebració del VDS, els dies 23 i 24 d’octubre de 2024. Les condicions de la subvenció es detallen en l’annex I.

*Tercer. Raons d’interés públic que concorren en la concessió i la impossibilitat de la convocatòria pública*

1. Esta subvenció es concedix de manera directa, en aplicació del que preveu l’article 22.2.c de la Llei 38/2003, de 17 de novembre, general de subvencions, en relació amb el que establixen els apartats 2 i 3 de l’article 28 de la llei esmentada, l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, així com la disposició addicional quinta de la Llei 8/2023, de 27 de desembre, de pressupostos de la Generalitat per a l’exercici 2024, perquè concorren raons d’interés públic econòmic per a la Comunitat Valenciana.

La subvenció regulada en este decret té caràcter singular, derivat del caràcter excepcional i únic de l’esdeveniment que motiva el procediment en qüestió.

2. En concret, les raons d’interés públic que justifiquen l’atorgament directe de la subvenció regulada en este decret es basen en l’efecte econòmic i social positiu que la celebració del VDS suposarà a la Comunitat Valenciana, ja que coadjuvarà a realitzar un esdeveniment tecnològic de referència en l’ecosistema d’empreses innovadores i tecnològiques que impulsa la competitivitat de l’economia valenciana, alhora que ajuda a teixir l’ordit d’una societat més pròspera i innovadora. Amb esta ajuda es pretén un augment substancial de l’abast de l’activitat subvencionada, que permeta, entre altres aspectes, llançar nous fòrums temàtics que incrementen l’oferta d’edicions anteriors. El VDS pretén ser un punt de trobada entre tots els actors realment rellevants de la innovació, les tecnologies i la digitalització, ja que té previst reunir més de 12.000 assistents presencials de més de 100 països i més de 25.000 en línia. Este pol d’atracció d’un sector tan important en el moment actual evidencia l’interés públic per a la Comunitat Valenciana.

La consolidació del VDS demostrada al llarg de l’evolució de les seues edicions anteriors, unida a les característiques de l’Associació Valenciana de Startups i l’alt número dels seus associats, constituïxen les raons que justifiquen la dificultat de la convocatòria pública, a la qual cosa ha d’afegir-se que no s’han rebut peticions per a subvencionar un esdeveniment similar.

DISPOSICIONS FINALS

*Primera. Consideració del decret*

D’acord amb el que disposa l’article 168.1.c de la Llei 1/2015, de 6 de febrer, este decret no té la consideració de disposició de caràcter general.

*Segona. Efectes*

Este decret tindrà efectes des de l’endemà de publicar-se en el *Diari Oficial de la Generalitat Valenciana*.

Contra el present decret, que posa fi a la via administrativa, els interessats podran interposar, potestativament, un recurs de reposició al mateix òrgan que l’ha dictat, en el termini d’un mes, comptat des de l’endemà de publicar-se en el *Diari Oficial de la Generalitat Valenciana*, de conformitat amb el que preveuen els articles 123 i 124 de la Llei del procediment administratiu comú de les administracions públiques, o bé un recurs contenciós administratiu a la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació d’este decret en el *Diari Oficial de la Generalitat Valenciana*, d’acord amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí d’utilitzar-se qualsevol altra via que es considere oportuna.

ANNEX I

*Bases reguladores*

*Primera. Objecte de la subvenció*

L'objecte de regulació és, per mitjà d'estes bases, la concessió directa d'una subvenció a Asociación Valenciana de Startups, amb CIF B22787556, per a la celebració del Valencia Digital Summit (VDS), durant els dies 23 i 24 d'octubre de 2024.

*Segona. Règim jurídic i compatibilitat amb la política de competència de la UE*

1. La subvenció regulada en estes bases s'acull al que preveuen estes mateixes bases i la Llei 38/2003, de 17 de novembre, general de subvencions, i el seu Reglament de desplegament, aprovat pel Reial decret 887/2006, de 21 de juliol, excepte en les qüestions que afecten els principis de publicitat i concurrència; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 39/2015, d'1 d'octubre, del procediment administratiu comú de les administracions públiques; la Llei 40/2015, d'1 d'octubre, de règim jurídic del sector públic, i el que prevegen les altres disposicions legals i reglamentàries que resulten aplicables.

2. Igualment, l'ajuda regulada en estes bases s'acull al Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.06.2014).

*Tercera. Finançament*

1. L'import màxim de la subvenció ascendirà a quatre-cents cinquanta mil euros, per a realitzar l'objecte al qual fa referència la base primera.

2. D'acord amb la previsió legal continguda en l'article 168.1.C de la Llei 1/2015, de 6 de febrer, l'ajuda s'imputarà a la dotació que s'habilite per mitjà de l'expedient de modificació pressupostària corresponent, en el capítol 4 del programa pressupostari 111L00 "Projectes Estratègics", dels pressupostos de la Generalitat per a l'exercici 2024.

*Quarta. Regles d'acumulació*

1. La subvenció concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals.

2. La subvenció, concedida d'acord amb el Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea, serà acumulable amb altres ajudes d'acord amb el que disposa l'article 8 d'este reglament.

3. En cap cas, l'import de la subvenció podrà tindre una quantia que, aïlladament o en concurrència amb altres subvencions, ajudes o ingressos, supere el cost de l'activitat subvencionada.

*Quinta. Gastos subvencionables*

1. Seran subvencionables tots aquells gastos realitzats de naturalesa corrent, que estiguen lligats de manera indubtable a la celebració de la VDS (Valencia Digital Summit) els dies 23 i 24 d'octubre, i que resulten estrictament necessaris per a implementar-la, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació, d'acord amb la memòria projecte presentat.

Es considerarà gasto realitzat el que haja sigut realitzat de manera efectiva des de l'1 de gener de 2024 i que s'haja pagat fins a la data de finalització del període de justificació establit en el present decret.

Entre estos gastos es poden incloure:

a) Gastos de personal propi: Seran subvencionables els costos de personal propi de l'entitat beneficiària, salari i seguretat social, necessaris per a fer l'activitat subvencionada. S'inclouran en la partida de gastos de personal els que es deriven de la contractació de personal per a intervindre en l'activitat subvencionable, sempre que hi haja una relació laboral, fixa o temporal, entre l'entitat beneficiària i la persona treballadora. Només serà subvencionable l'import reportat i pagat fins a la data de la justificació de l'ajuda de les retribucions brutes en nòmina i la Seguretat Social a càrrec de l'entitat, respecte del personal amb contracte laboral amb l'entitat i que exercisca les seues funcions a la Comunitat Valenciana.

Només seran subvencionables estos costos laborals, en el percentatge de temps que es detalle i es justifique, que haja dedicat la persona treballadora al desenrotllament de les actuacions subvencionables. El límit màxim subvencionable de retribució mensual bruta en nòmina és de 4.500 euros, inclosa la part proporcional de pagues extraordinàries i altres retribucions. La quantia imputable a este concepte de gasto no podrà excedir el 65 % de l'import de la subvenció que s'abone de manera efectiva.

No s'inclouran els gastos originats per les persones integrants de les juntes directives o consells de direcció de les entitats beneficiàries.

b) Gastos corresponents als servicis prestats per professionals, entitats o empreses amb les quals es contracten els servicis necessaris per al desenrotllament de les activitats, entre altres, els següents:

– Material fungible.

– Gastos en servicis informàtics directament relacionats amb les actuacions.

– Publicitat, comunicació i difusió, inclosa la que es faça a través del web o xarxes socials per a promocionar les actuacions subvencionades.

– Honoraris, trasllats i allotjament de persones ponents externes a l'entitat beneficiària.

– Gastos derivats de l'assistència i l'organització d'esdeveniments (lloguer de sales i equips, personal de suport, servici d'àpats, inscripcions).

– Gastos de maquetació i impressió de material i d'adaptació per a projecció de mitjans audiovisuals.

– Gastos de producció i muntatge físic dels elements necessaris per a celebrar l'esdeveniment.

– Gastos de producció audiovisual i gravació de les sessions de l'esdeveniment que es retransmetran per Internet.

c) Trasllats i allotjament de personal propi, dins dels límits previstos en el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, o la norma que el substituïsca.

d) Gastos de l'informe d'auditoria prevista per a la revisió de la documentació justificativa de la subvenció.

Serà responsabilitat de l'entitat beneficiària constatar que l'informe d'auditoria, firmat per la persona que audita, conté tots els elements preceptius i es correspon amb la realitat, tant en relació amb els gastos subvencionables com en el compliment de les obligacions legals i reglamentàries.

En el cas que l'òrgan gestor de la subvenció detecte errors essencials en l'informe d'auditoria mencionat, en deixarà constància per escrit i ho notificarà a l'entitat, fet que invalidarà l'informe i, en conseqüència, el dit informe no serà gesto subvencionable.

2. En cap cas seran subvencionables els gastos següents:

a) Els gastos de personal i els gastos per servicis professionals que es puguen derivar de la contractació d'alguna persona membre dels òrgans de govern de l'entitat beneficiària.

b) Les multes i els recàrrecs per pròrroga o constrenyiment imposats per qualsevol administració pública.

c) L'adquisició d'immobilitzat, material o immaterial de tota mena.

d) L'adquisició de béns destinats a la venda.

e) Les aportacions a sistemes complementaris de pensions.

f) Els bitllets i els títols de transport emesos i no utilitzats, llevat que hi haja una justificació raonada, o els que corresponguen a viatges en classes diferents de la classe turista o econòmica.

g) Els gastos extres d'hotel.

h) Els gastos sumptuaris, els obsequis i la resta de gastos similars que no estiguen vinculats directament amb la consecució de les finalitats de l'entitat.

i) Els gastos financers i els interessos deutors dels comptes bancaris.

j) Els acomptes reintegrables.

k) Els gastos d'altres exercicis.

l) Qualssevol altres previstos amb eixe caràcter en la normativa aplicable.

3. En cap cas el cost d'adquisició dels gastos subvencionables podrà superar el valor de mercat, el paràmetre del qual, en el cas dels gastos de personal, serà el del conveni col·lectiu sectorial aplicable a l'entitat beneficiària.

4. Quan l'import del gasto subvencionable supere les quanties que establix per al contracte menor la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, l'entitat beneficiària haurà de sol·licitar, com a mínim, tres ofertes d'empreses proveïdores diferents, amb caràcter previ a la contracció del compromís per a la prestació del servici o l'entrega del bé, llevat que, per les característiques especials dels gastos subvencionables, no hi haja en el mercat prou entitats que el subministren o el presten.

5. Tindran la consideració de gasto subvencionable les quantitats satisfetes per l'entitat beneficiària en concepte d'IVA i altres impostos indirectes a conseqüència del gasto en les activitats que són objecte del conveni, sempre que l'import no puga ser recuperat, totalment o parcialment, per esta, fet que s'haurà d'acreditar degudament.

*Sexta. Subcontractació*

1. L'entitat beneficiària podrà subcontractar part de l'activitat que durà a terme. Esta subcontractació no ha d'excedir el 75 % de l'import de l'activitat amb la suma dels preus de tots els subcontractes.

Les empreses contractistes quedaran obligades només davant de l'entitat beneficiària, que assumirà tota la responsabilitat de l'execució de l'activitat de cara a l'Administració.

A l'efecte del que preveu l'apartat anterior, l'entitat beneficiària serà responsable que en l'execució de l'activitat concertada amb tercers es respecten els límits que establisca este decret, quant a la naturalesa i la quantia dels gastos. Les contractistes estaran subjectes al deure de col·laboració per a permetre la verificació adequada del compliment d'estos límits.

2. D'acord amb el que disposa l'article 29.7 de la Llei 38/2003, de 17 de novembre, general de subvencions, en cap cas podrà concertar-se per l'entitat beneficiària l'execució total o parcial de les activitats que es realitzaran amb:

a) Persones o entitats incurses en alguna de les prohibicions de l'article 13 de la Llei 38/2003, de 17 de novembre, general de subvencions.

b) Persones o entitats que hagen percebut altres subvencions per a la realització de l'activitat objecte de contractació.

c) Intermediàries o assessores en les quals els pagaments es definisquen com un percentatge de cost total de l'operació, llevat que este pagament estiga justificat amb referència al valor de mercat del treball fet o els servicis prestats.

d) Persones o entitats vinculades amb l'entitat beneficiària, llevat que concórreguen les circumstàncies següents:

1. Que s'obtinga l'autorització prèvia expressa de l'òrgan gestor de la subvenció.

2. Que l'import subvencionable no excedisca el cost contret per l'entitat vinculada.

3. En cap cas es podran subcontractar activitats que augmenten el cost de l'activitat subvencionada i no aporten cap valor afegit al contingut d'esta.

4. La subcontractació amb persones o entitats vinculades amb l'entitat beneficiària s'ha de realitzar d'acord amb les condicions normals de mercat i tal subcontractació no podrà arribar al 25 % de l'activitat que es durà a terme, sumant els preus de tots els subcontractes.

5. L'Administració podrà comprovar, dins del període de prescripció, tant el cost com el valor de mercat de les activitats subcontractades.

6. Quan l'activitat concertada amb terceres parts excedisca el 20 per cent de l'import de la subvenció i este import siga superior a 60.000 euros, la contractació haurà de fer-se per escrit i ser autoritzada prèviament per l'òrgan gestor de la subvenció.

*Sèptima. Òrgan gestor*

Correspon la tramitació i la gestió de la subvenció a la Direcció General de Projectes Estratègics de la Presidència de la Generalitat.

*Octava. Procediment*

1. L'entitat beneficiària haurà de manifestar, en el termini de quinze dies hàbils a partir de la publicació d'este decret en el *Diari Oficial de la Generalitat Valenciana*, l'acceptació de la subvenció concedida i amb les presents bases reguladores, d'acord amb el model que s'inclou com a annex III del present decret.

2. El model de conformitat, degudament omplit i firmat, haurà de presentar-se telemàticament en el portal de la Generalitat, Presidència, dins de l'apartat sol·licitud general única d'iniciació i tramitació telemàtica de procediments de la Generalitat Valenciana. (tràmit a utilitzar exclusivament quan no existisca un específic en la seu electrònica de la Generalitat Valenciana) en l'enllaç següent:

<https://www.gva.es/va/inicio/procedimientos?id_proc=G95565>  o en qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques.

3. Al costat de la conformitat amb la subvenció i les seues bases reguladores, i en el cas que el compte bancari de l'entitat no estiga donat d'alta en la Generalitat, o s'hagen de modificar les seues dades, s'haurà de fer el tràmit previst en l'article 5 de l'Orde 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV 9324, 25.04.2022), accedint a l'enllaç següent:

<https://www.gva.es/va/inicio/procedimientos?id_proc=22244>

4. D'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha formalitzat de manera incompleta o no s'han aportat els requisits ni els documents que assenyala esta base, es requerirà a l'entitat interessada que, en un termini de deu dies hàbils, esmene la falta o adjunte els documents preceptius, amb la indicació que, si no ho fa, es considerarà que desistix, amb una resolució prèvia d'arxivament de l'expedient que caldrà dictar en els termes que preveu l'article 21 de la norma mencionada, i quedarà sense efecte la concessió de la subvenció, i perdrà, per tant, el dret a percebre-la.

*Novena. Obligacions de l'entitat beneficiària*

L'entitat beneficiària d'esta subvenció quedarà obligada a:

a) Acreditar a l'òrgan gestor de la subvenció l'execució de les actuacions objecte de subvenció, així com els compromisos assumits, d'acord amb la memòria del projecte presentat.

b) Facilitar a l'òrgan gestor les faenes de seguiment i control tècnic de les actuacions

c) Comunicar a l'òrgan gestor d'esta subvenció la concessió d'altres subvencions, ajudes, ingressos o recursos procedents de qualsevol administració o ens públic o privat i concedits per a la mateixa finalitat que preveu el present decret. Esta comunicació s'ha d'efectuar en saber-ho i, en tot cas, abans de justificar l'aplicació donada als fons percebuts.

d) Sotmetre's, d'acord amb la normativa vigent, a les actuacions de supervisió, seguiment i control de subvencions que efectue la Intervenció General de la Generalitat, així com a qualssevol altres de comprovació i control financer que puguen dur a terme els òrgans de control competents, tant nacionals com comunitaris, així com facilitar tota la informació requerida tant per l'òrgan gestor de la subvenció com altres òrgans fiscalitzadors.

e) Complir les obligacions en matèria de publicitat activa, en aplicació de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i de l'article 3 del Decret 105/2017, de 28 de juliol, del Consell, pel qual es desplega la Llei 2/2015, de 2 d'abril, sense perjuí de les obligacions que establix l'article 14 de la Llei 38/2003, de 17 de novembre, general de subvencions, i la resta de la legislació aplicable.

En conseqüència, haurà de complir les obligacions de transparència establides en les disposicions anteriors en el cas de percebre durant el període d'un any ajudes o subvencions públiques en una quantia superior a 50.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben, com a mínim, a la quantitat de 5.000 euros.

La difusió d'esta informació es farà preferentment a través del mateix lloc web de l'entitat beneficiària, o bé a través de la plataforma TEP – Transparència Entitats Privades, de GVA Oberta, a la qual es pot accedir en: <https://gvaoberta.gva.es/va/tep>

f) Adoptar les mesures de difusió que conté l'apartat 4 de l'article 18 de la Llei 38/2003, de 17 de novembre, general de subvencions, que establix que els beneficiaris hauran de donar la publicitat adequada del caràcter públic del finançament de les activitats objecte de subvenció. Estes mesures podran consistir en la inclusió de la imatge institucional de l'entitat concedent, així com en llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o bé en mencions realitzades en mitjans de comunicació.

En este sentit, tot el material gràfic i audiovisual publicitari que s'elabore (cartells, fullets, pancartes, DVD, CD, i la resta de documentació i material utilitzat) indicaran que l'activitat subvencionada es realitza en col·laboració amb la Presidència de la Generalitat, i les inclusions o les mencions que es realitzen en les pàgines web oficials per a donar difusió a les activitats, incorporaran, si correspon, el logotip que facilite la Generalitat.

Respecte de les campanyes de publicitat que es duguen a terme, s'haurà de respectar el que establix la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.

g) Comunicar a la Presidència, a través de la Direcció General de Projectes Estratègics, la informació relativa a l'organització d'actes o esdeveniments, així com les actuacions de difusió d'estos, i qualsevol informació rellevant corresponent a les activitats subvencionades, a fi de dotar-los de l'adequada difusió i publicitat a través dels canals de què dispose la Presidència.

h) Complir els compromisos plasmats en el projecte presentat en matèria de responsabilitat social, d'acord amb el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions. En este sentit, l'entitat es compromet a aplicar els criteris de sostenibilitat i eficiència energètica utilitzant parades construïdes amb materials reciclats i estructures reutilitzables i instal·lant papereres de reciclatge distribuïdes per tot el recinte.

A més, les zones que compten amb menjar i beguda disposaran de parament de cartó reciclat per a evitar el plàstic i es donarà preferència als productes de proximitat en els servicis d'àpats. Quant al transport, es duran a terme acords de col·laboració amb empreses per a fomentar l'ús d'una mobilitat sostenible. Igualment, s'establixen mesures i mecanismes per a garantir la igualtat d'oportunitats, no discriminació i accessibilitat universal.

En el cas que l'entitat contracte amb tercers la realització de l'activitat subvencionada, haurà d'exigir a estos tercers que es comprometen per escrit a respectar la normativa ambiental i social, i a complir els compromisos socials, de transparència, ètics i ambientals assumits per la persona beneficiària.

i) Disposar dels llibres comptables, registres diligenciats i altres documents degudament auditats en els termes exigits per la legislació sectorial aplicable a la persona beneficiària.

j) Conservar els documents justificatius de l'aplicació dels fons percebuts, inclosos els documents electrònics, mentres puguen ser objecte de les actuacions de comprovació i control.

k) Reintegrar els fons percebuts en els supòsits que preveu l'article 37 de la Llei 38/2003, de 17 de novembre, general de subvencions.

l) Acreditar qualsevol altra obligació imposada per l'article 14 i concordants de la Llei 38/2003, de 17 de novembre, general de subvencions.

*Dècima. Règim i termini de justificació de la subvenció*

1. L'entitat beneficiària justificarà la realització d'activitats en la forma establida en l'article 30 de la Llei 38/2003, de 17 de novembre, general de subvencions, amb la presentació del compte justificatiu, acompanyat d'un informe d'auditoria de comptes subscrit per una persona professional inscrita com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes, triada per l'Associació Valenciana de Startups. El termini màxim per a presentar la justificació finalitzarà el 15 de desembre de 2024.

2. En concret, el compte justificatiu contindrà, com a mínim, la documentació següent:

a) Memòria relativa a l'execució de les actuacions subvencionades.

b) Memòria econòmica abreujada justificativa del cost de les activitats realitzades sense perjuí de l'obligació de l'entitat beneficiària de mantindre a la disposició de l'òrgan gestor de la subvenció les factures o documents de valor probatori en el tràfic jurídic mercantil o amb eficàcia administrativa incorporats en la relació de la memòria econòmica abreujada.

En tot cas, la memòria econòmica abreujada ha de contindre:

i. Una llista detallada dels gastos en què ha incorregut l'entitat beneficiària en la realització de l'activitat subvencionada, degudament agrupats per tipologia de gasto, amb la identificació de la persona o empresa creditora i del document, el concepte del gasto, l'import (amb la indicació de l'import total amb l'IVA exclòs, l'import imputat a la subvenció, amb l'IVA exclòs, l'IVA corresponent a la quantitat imputada a la subvenció i la suma total de l'import imputat més l'IVA) i la data d'emissió, així com la data del pagament d'estes.

ii. Si és el cas, una llista de les quantitats pressupostades inicialment i les desviacions produïdes.

iii. Declaracions responsables de l'entitat beneficiària amb la indicació dels resultats obtinguts realitzats a l'empara d'esta subvenció.

iv. En el cas que l'activitat subvencionada es finance amb esta subvenció i, a més, amb altres subvencions, ajudes, ingressos o recursos, s'ha d'aportar una declaració responsable que en continga una llista detallada, amb la indicació de l'import, la procedència i l'aplicació d'estos fons a les activitats subvencionades.

v. Certificats acreditatius que l'entitat beneficiària es troba al corrent en les seues obligacions tributàries autonòmiques i estatals i amb la Seguretat Social. VI. Una declaració responsable de l'article 34.5 de la Llei 38/2003, de 17 de novembre, general de subvencions, de trobar-se al corrent en el pagament d'obligacions per reintegrament de subvencions.

vii. Els tres pressupostos que, en aplicació de l'article 31.3 de la Llei 38/2003, de 17 de novembre, general de subvencions, haja d'haver sol·licitat la beneficiària.

3. L'entitat beneficiària estarà obligada a posar a la disposició de qui faça l'auditoria tots els llibres, registres i documents que li sol·liciten per a efectuar la revisió, així com a conservar-los a l'efecte de les actuacions de comprovació i control que preveu la legislació vigent.

4. Les factures corresponents als gastos corrents imputats a esta subvenció s'han d'ajustar al que establix el Reial decret 1619/2012, de 30 de novembre, pel qual s'aprova el Reglament que regula les obligacions de facturació.

En tot cas, haurà d'observar-se el que establixen els articles 30 i 31 de l'esmentada Llei 38/2003, de 17 de novembre, general de subvencions, respecte de la justificació de les subvencions públiques i dels gastos subvencionables, respectivament.

5. D'acord amb el que preveu l'article 31.2 de la Llei 38/2003, de 17 de novembre, general de subvencions, es considerarà gasto realitzat el que haja sigut efectivament pagat amb anterioritat a la fi del període de justificació determinat en estes bases reguladores. Sense perjuí del que s'acaba d'esmentar, quan es tracte de tributs i Seguretat Social a càrrec de l'entitat beneficiària, s'entendrà també com a gasto realitzat el que s'haja produït abans d'acabar-se el termini de justificació i es trobe en període d'ingrés voluntari no vençut en la data de finalització del termini de justificació, cas en què caldrà acreditar el pagament efectiu quan es produïsca.

6. L'entitat beneficiària queda obligada a fer constar, en totes les factures i els documents que tinga i que hagen servit per a justificar el gasto subvencionat, amb una estampilla o un altre procediment que deixe la constància adequada en els originals, que s'han utilitzat per a acreditar el gasto en l'expedient o l'ajuda de què es tracte i, si és el cas, la quantia en què resulten afectats per la subvenció concedida.

L'obligació esmentada els serà exigible, siga quin siga el format en què s'haja creat o formalitzat el document o la factura, i comportarà l'obligació de conservar-los durant el termini que dispose l'Administració per a revisar la subvenció concedida i verificar el compliment de la resta d'obligacions o càrregues sorgides de la concessió, i s'ha de garantir a l'auditor o l'auditora i, si és el cas, a l'òrgan gestor de les ajudes que hi puguen accedir i comprovar l'estampillat.

Especialment, quedarà obligada l'entitat beneficiària a fer constar estes circumstàncies quan pretenga fer ús de la mateixa factura o del mateix document en la justificació de qualsevol altra ajuda o subvenció; en este cas, haurà de manifestar expressament que la documentació justificativa del gasto s'ha presentat o utilitzat prèviament per a acreditar-ho en una subvenció.

7. La falta de compliment d'estes obligacions donarà lloc al reintegrament de les quantitats percebudes i l'exigència de l'interés de demora corresponent des del moment del pagament de la subvenció fins al dia en què s'acorde la procedència del reintegrament, o la data en què la persona deutora va ingressar el reintegrament si és anterior a esta, d'acord amb el que disposa l'article 37 de la Llei 38/2003, de 17 de novembre, general de subvencions.

*Onzena. Informe d'auditoria*

1. La persona auditora de comptes que duga a terme la revisió del compte justificatiu serà designada per l'entitat beneficiària.

2. Qui duga a terme l'auditoria emetrà un informe en el qual detallarà les comprovacions fetes i hi farà constar tots els fets o les excepcions que puguen suposar un incompliment, per part de la beneficiària, de la normativa aplicable o de les condicions que s'imposen per a percebre la subvenció, i haurà de proporcionar la informació amb el detall i la precisió suficients perquè l'òrgan gestor puga concloure sobre esta qüestió.

3. Per a emetre l'informe, la persona auditora ha de comprovar:

a) L'adequació del compte justificatiu de la subvenció que ha presentat la beneficiària i que este s'haja subscrit per una persona amb poders suficients per a fer-ho.

b) El contingut de la memòria d'actuació; haurà d'estar alerta a la possible falta de concordança entre la informació que continga esta memòria i els documents que hagen servit de base per a revisar la justificació econòmica.

c) Que la informació econòmica que conté la memòria està basada en una relació classificada dels gastos de l'activitat subvencionada, amb la identificació de les creditores i dels documents —factures, nòmines i butlletins de cotització a la Seguretat Social—, l'import total d'estes i el que s'imputa a la subvenció, la data d'emissió i, si és el cas, la data de pagament.

d) Que l'entitat disposa de documents originals acreditatius dels gastos justificats, segons el que preveu l'article 30.3 de la Llei 38/2003, de 17 de novembre, general de subvencions, i que estos documents han sigut indicats en els registres comptables.

e) Que els gastos que integren la relació complixen els requisits per a tindre la consideració de gasto subvencionable, de conformitat amb el que establix l'article 31 de la Llei 38/2003, de 17 de novembre, general de subvencions, i la base quinta del present decret; que s'han classificat correctament, d'acord amb el contingut de les presents bases reguladores, i que es produïx la coherència necessària entre els gastos justificats i la naturalesa de les activitats subvencionades.

f) També es comprovarà que l'import es desglossa adequadament en el compte justificatiu.

g) Que les entitats beneficiàries disposen d'ofertes de diferents empreses proveïdores, en els supòsits que preveu l'article 31.3 de la Llei 38/2003, de 17 de novembre, general de subvencions, i d'una memòria que justifique raonablement l'elecció de l'empresa proveïdora, en els casos en què no haja recaigut en la proposta econòmica més avantatjosa.

h) Que no s'han realitzat subcontractacions de l'activitat subvencionada o que, si és el cas, estes subcontractacions s'han autoritzat.

i) Que s'han complit les obligacions de publicitat activa.

j) Que no s'han concedit altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.

k) Que les factures i els documents que hagen servit per a justificar el gasto subvencionat s'han marcat, mitjançant una estampilla o un altre procediment que en deixe la constància adequada en els originals, a fi de reflectir que s'han utilitzat per a acreditar el gasto en l'expedient o l'ajuda de què es tracte i, si és el cas, la quantia que s'imputa a la subvenció concedida.

l) L'acreditació del pagament de les factures dins del termini de justificació o, si és el cas, un certificat de pagaments pendents de gastos reportats.

4. Al final del seu treball, qui realitze l'auditoria sol·licitarà a l'entitat beneficiària una carta, firmada per la persona que haja subscrit el compte justificatiu, en la qual s'indicarà que s'ha informat la persona auditora sobre totes les circumstàncies que puguen afectar la correcta percepció, aplicació i justificació de la subvenció. També s'hi han d'incloure les manifestacions que siguen rellevants i que servisquen d'evidència addicional a la persona auditora sobre els procediments que s'han dut a terme. La carta formarà part de la justificació de la subvenció.

*Dotzena. Forma de pagament de la subvenció*

1. El pagament s'efectuarà, per mitjà de transferència, al compte bancari de l'entitat beneficiària que esta determine, una vegada rebuda la justificació i acreditat el fet que l'entitat es troba al corrent de pagament de les seues obligacions tributàries i amb la Seguretat Social.

2. Tot i el que disposa l'ordinal anterior, i a petició de l'entitat beneficiària, podrà anticipar-se un 30 % de l'import total de la subvenció, una vegada concedida, d'acord amb el que establix l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions.

3. Les quantitats entregades anticipadament i no justificades hauran de ser reintegrades per mitjà d'un xec nominatiu conformat o bancari, a nom de la Presidència de la Generalitat. L'Administració haurà de calcular els interessos de demora des del moment en què s'haja produït el pagament efectiu de l'ajuda fins al moment en què s'haja produït la devolució efectiva per part de l'entitat beneficiària.

*Tretzena. Minoració, anul·lació i reintegrament de la subvenció*

1. Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan s'haja subvencionat una part del cost total de l'activitat, però no es justifique l'import total del gasto que suposa el desenrotllament de l'activitat esmentada.

2. La presentació extemporània de la justificació, sense que s'haja sol·licitat i concedit una pròrroga expressa i dins del termini, donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'entitat interessada.

3. En els casos previstos en l'article 37 de la Llei 38/2003, de 17 de novembre, general de subvencions, l'entitat beneficiària haurà de reintegrar la totalitat o una part de la quantitat percebuda més els interessos de demora corresponents. En estos casos, s'incoarà l'expedient oportú que, amb l'audiència prèvia de l'entitat interessada, resoldrà la persona titular de l'òrgan gestor de la subvenció.

4. El falsejament o l'ocultació de dades i documents que afecten substancialment la concessió i l'entrega de fons públics donarà lloc a l'exigència de responsabilitats, tant en l'orde administratiu com en el jurisdiccional competent, amb la incoació d'un procediment sancionador a càrrec de l'òrgan competent.

En el mateix sentit es procedirà en cas de qualsevol incompliment que puga constituir un il·lícit administratiu, segons el que establixen els articles 56 a 58 de la Llei 38/2003, de 17 de novembre, general de subvencions. Així mateix, en el cas que la conducta puga ser constitutiva de delicte, es passarà el tant de culpa a la jurisdicció competent i se suspendrà el procediment sancionador mentres l'autoritat judicial no dicte una sentència ferma, tinga lloc el sobreseïment o l'arxivament de les actuacions o el Ministeri Fiscal execute la devolució de l'expedient.

5. D'acord amb el que preveu l'article 23 del Decret 118/2022, de 5 d'agost, del Consell, l'incompliment de la normativa ambiental i social, dels compromisos assumits per l'entitat beneficiària i dels compromisos establits, referits en els apartats 1 i 2 de l'article 21 d'este decret, constituirà una causa de reintegrament de la subvenció, d'acord amb l'article 37.1.f de la Llei 38/2003, de 17 de novembre, general de subvencions.

6. La Presidència podrà fer totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.

7. El procediment de revocació, total o parcial, porte implícit el reintegrament de subvencions o no, s'iniciarà d'ofici en els termes de l'article 58 de la Llei 39/2015, d'1 d'octubre.

*Catorzena. Protecció de dades*

1. De conformitat amb el Reglament (UE) 2016/679, del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (RGPD); la Llei orgànica 3/2018, de 5 de desembre, de protecció de dades i garantia dels drets digitals (BOE 294, 06.12.2018), i altres disposicions aplicables, les dades de caràcter personal proporcionades seran tractades per la Generalitat per a tramitar la sol·licitud a l'empara de la Llei 38/2003, de 17 de novembre, general de subvencions.

2. Les entitats podran exercir els drets d'accés, rectificació, cancel·lació, oposició, supressió, portabilitat i limitació del tractament davant de la Presidència de la Generalitat, que gestiona estes ajudes, així com reclamar-los, si és el cas, a l'autoritat de control en matèria de protecció de dades, especialment quan no haja obtingut satisfacció en l'exercici dels seus drets.

*Quinzena. Pla de control*

Per a la comprovació material correcta i efectiva de la realització de l'activitat subvencionada i del compliment de la finalitat de l'ajuda, els projectes subvencionats en les bases reguladores presents estaran sotmesos a les actuacions de control que s'incloguen en el corresponent pla que desenrotlle la direcció general amb competència en projectes estratègics.

En este sentit, la direcció general competent en projectes estratègics haurà d'elaborar un pla de control conforme al que es preveu en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

ANNEX II

*Activitat subvencionada: Valencia Digital Summit 2024*

A continuació, se sintetitzen les activitats que es duran a terme durant el DQR6410, dirigides al reforç de l'ecosistema mamprenedor i empreses emergents innovadores valencianes, i es plasmen algun dels aspectes més rellevants de la proposta:

VII edició Valencia Digital Summit Slogan Dates: 23 i 24 d'octubre de 2024.

Lloc: Ciutat de les Arts i les Ciències.

Format: híbrid i omnicanal. Format presencial i digital.

Valencia Digital Summit és una plataforma que integra tots els agents clau de l'ecosistema innovador i tecnològic de la Comunitat Valenciana. Un aparador per a l'ecosistema que tindrà lloc els dies 23 i 24 d'octubre de 2024, de manera híbrida i omnicanal, en la Ciutat de les Arts i les Ciències.

Impulsat pel lema principal "Embracing Evolution: Invest in the leaders of tomorrow", ICI 3087 mostrarà com la tecnologia, la innovació i la digitalització poden canviar, influir i transformar cada aspecte de les nostres vides.

Creiem en un futur habilitat per la tecnologia i sostenible, per això, l'esdeveniment s'organitza per a encoratjar ments inquietes ansioses per construir un demà millor. Siga en forma de sprint o marató, la innovació és el viatge més impactant en la història de la humanitat.

L'esdeveniment s'ha transformat i adaptat en les sis edicions entre 2018 i 2023 amb la finalitat de posicionar la Comunitat Valenciana com a regió clau en mamprenedoria innovadora i tecnològica en l'àmbit internacional, la qual cosa suposa un gran impacte reputacional. Tot això contribuïx a millorar la imatge de la Comunitat Valenciana a molts nivells, ja que ajuda a posicionar-la com a referència en mamprenedoria innovadora i tecnològica a causa de la repercussió mediàtica de la trobada.

Objectius:

– Divulgar i promocionar la cultura mamprenedora i impulsar l'ecosistema tecnològic i innovador espanyol i europeu.

– Generar oportunitats de negoci i estimular la creació d'ocupació.

– Retindre i atraure talent i inversió: retindre, motivar i atraure projectes innovadors i possibilitar que es consoliden i s'escampen, sobre la base de la concentració d'iniciatives digitals o tecnològiques.

– Afavorir la presència i operació d'inversors privats i capital de risc, locals, nacionals i internacionals a la Comunitat Valenciana, a més de col·laborar amb ecosistemes a on hi ha major concentració d'inversió per a aconseguir que la incloguen en la seua ruta de busca de projectes invertibles.

– Posicionar València en el mapa com a pol d'innovació, ressaltant el balanç entre qualitat de vida, el cost i el talent.

– Contribuir a la creació d'un ecosistema madur d'empreses innovadores, amb arrel local i abast internacional, que impulse la competitivitat de l'economia. L'esdeveniment permet crear sinergies i aliances estratègiques.

– Fomentar les aliances entre ecosistemes a escala internacional.

– Propiciar la divulgació i debat en busca d'una millora en l'entorn legal, fiscal i de finançament dels projectes innovadors.

Públics objectius:

Persones mamprenedores i innovadores, representants d'empreses emergents, acceleradores i incubadores, empreses d'inversió i representants de fons d'inversió, corporacions, universitats i centres d'investigació, persones empresàries innovadores, institucions públiques, legisladors i periodistes especialitzats en tecnologia, innovació i mamprenedoria.

Activitats:

L'esdeveniment compta amb diversos tipus d'activitats i contingut, distribuït per diferents espais i experiències creades en la Ciutat de les Arts i les Ciències:

– Contingut inspirador en diversos formats (taules redones, entrevistes, tallers, xarrades introductòries, etc.) sobre tendències, casos d'èxit i aplicacions pràctiques, entre altres.

– Zona expositiva amb demostracions de productes i servicis d'empreses emergents, corporacions, proveïdors de servicis i institucions públiques (Expo Village).

– Activitats de networking i reunions 1:1

– Tech Fest Area: espai distés a on continuar fent networking, amb música en directe i furgoteques.

– Competició d'empreses emergents internacional: una selecció de les millors empreses emergents exposen els seus projectes davant d'un jurat internacional.

En el marc de l'esdeveniment destaquen les actuacions següents:

International Tech Conference – Programa de conferències/contingut

Al llarg dels dies de conferències, es presenta contingut en diversos formats orientats a diferents tipus d'audiència, que tenen lloc en els diversos espais habilitats dins del recinte. A través de dinàmiques i formats inspiracionals i transgressors –xarrades introductòries, fireside chats, taules redones o tallers– es perseguix que l'assistent aprenga i compartisca coneixement en sessions inspiracionals, sessions més operacionals amb contingut d'aplicació pràctica, anàlisi de tendències o divulgació de casos d'èxit i propostes d'innovació de l'ecosistema nacional i local. Estos espais compten amb la participació de ponents referents del sector en l'àmbit local, nacional i internacional de diversos perfils (empreses emergents, directius, universitats, entitats públiques i privades, etc.).

VBD9655 Expo Village – Zona expositiva

La zona expositiva es compon de parades i pavellons d'empreses emergents, corporacions, institucions públiques, proveïdors de servicis i empreses. En l'Expo Village també hi ha situada la zona de presentació (showroom) de productes disruptius. Inclourà també l'anomenada Public Square, una gran "plaça pública" destinada a visibilitzar i fer ressaltar les iniciatives d'institucions públiques, amb l'objectiu d'acostar-les als mamprenedors/es.

Esta zona es construïx alineada amb els objectius generals de divulgar i promocionar la cultura mamprenedora i impulsar l'ecosistema tecnològic i innovador espanyol i europeu, així com atraure inversió i talent i estimular la creació d'ocupació donant a conéixer projectes enriquidors (molts en busca activa de talent). És el lloc idoni per a fomentar les oportunitats de negocis i networking, conéixer l'ecosistema, descobrir les últimes tecnologies en robòtica, RV/RA, drons, etc. A tall de referència, IYK5201 va comptar amb 160 expositors.

SPE2933 Pitch Competition – Competició internacional d'empreses emergents

La competició d'empreses emergents és una convocatòria oberta per a descobrir els projectes més innovadors i disruptius a escala internacional. Les finalistes seleccionades tenen l'oportunitat de presentar els seus projectes a un públic expectant i un jurat compost per inversors i directius referents del sector. En 2023 va haver-hi més de 500 postulants i el jurat va estar compost per Marta Cruz (sòcia directiva d'NXTP Ventures), Yolanda Tomás (consellera de direcció en Bigban), Stefano Guidotti (soci de P101), Rosa Sánchez (directora de Startups Banco Santander) i Juan Luis Hortelano (president d'Startup Valencia).

La competició perseguix, entre altres, objectius com ara donar a conéixer projectes i promocionar la cultura, atraure talent i inversió donant a les seleccionades l'oportunitat de presentar els seus projectes a inversors de renom, potenciar les oportunitats d'aconseguir inversió o fomentar aliances estratègiques entre corporacions i estes empreses emergents.

Business & Networking

Un dels principals objectius de l'esdeveniment és la generació d'oportunitats de negoci i, així, resulta imprescindible crear espais de networking entre els participants. Per a fer-ho, s'habiliten zones amb diferents característiques –tant en interior com en exterior– que es convertixen en punts neuràlgics d'aliances estratègiques entre mamprenedors, corporacions, empreses emergents i inversors.

La zona Business Lounge està dissenyada com a zona exclusiva de networking per a convidats especials, socis, ponents, etc., per a potenciar així el networking entre grups més reduïts.

Una altra de les activitats plantejades per a fomentar les possibles sinergies entre participants és l'activitat Meetings with Corporates. Com que la transformació digital de la societat s'està produint dins dels ecosistemes mamprenedors innovadors i tecnològics, les empreses emergents, com a unitats d'innovació, busquen aliances amb les grans companyies tradicionals, que al seu torn necessiten digitalitzar-se per a continuar consolidant-se. Valencia Digital Summit ha comptat des dels inicis amb grans corporacions que han exposat els seus processos de transformació digital i han creat un efecte catalitzador i atraient a altres empreses. Fins hui, totes les edicions han comptat amb un fort component relacionat amb la innovació corporativa, a on referents com Ángel Rivera (Banco Santander), Yolanda Pérez (BStartup Banc Sabadell), Marta Antúnez (Wayra Barcelona), Elena de Benavides (Elewit) o Vala Afshar (SalesForce) han debatut i exposat els seus models d'innovació oberta. No hi ha dubte que la participació i implicació de les empreses tradicionals en l'esdeveniment accelera el procés de transformació digital i fomenta la innovació en estes.

En VDS, els socis i patrocinadors de l'esdeveniment seleccionen empreses emergents amb les quals reunir-se per a conéixer més els seus projectes i establir possibles aliances. Així s'aconseguix generar un punt de trobada entre empreses tradicionals i innovadores i tecnològiques, fomentar la investigació de les noves tecnologies més disruptives perquè les corporacions puguen desenrotllar els seus reptes i trobar solucions al seu creixement i integració progressiva en el sector de la innovació. Tot això potència la generació d'oportunitats de negoci i sinergies entre les dos. A banda, la VDS APP és una ferramenta dissenyada també per a potenciar les possibilitats de networking entre participants, ja que permet als usuaris sol·licitar reunions 1:1 amb perfils que els resulten interessants.

RRO9297 Village – Zona lúdica

Una zona lúdica a l'aire lliure amb música en viu, furgoteques i zones de relaxació a on recarregar les piles: networking i oportunitats de negoci en un ambient relaxat. Una vegada més, es construïx una zona en la qual té lloc més networking però en un ambient distint.

Duració de l'activitat

L'esdeveniment està compost per dos jornades principals de fira i continguts que se celebren durant dos dies complets, encara que a través dels Official Side Events també tenen lloc activitats durant els dies previs i posteriors.

A més, durant el dia previ, anomenat Day 0, s'organitzen diverses activitats de networking, com la Guest Reception (còctel de benvinguda per a ponents, patrocinadors i convidats especials en un ambient distés amb música en directe) o la Welcome Drinks (trobada oberta al públic per a calfar motors).

Els dos dies principals (Day 1 + Day 2) concentren la major part del contingut, quan té lloc la fira expositiva, el programa de conferències en els diferents escenaris, així com les reunions programades amb corporacions i la competició d'empreses emergents.

A més, prèviament a la celebració de l'esdeveniment té lloc el hackathon de VDS, anomenat The Challenge.

|  |  |  |
| --- | --- | --- |
| Warm up! | Content and Innov. Talent | Business & Networking |
| The Challenge (VDS  hackathon) | Tech and innovation  conference | Startup & Maker Faire |
| Guest Reception | Startup Competition | 1:1 Meetings |
| Welcome Drinks | Masterclasses & Workshops | Expo Village |
|  | Specialized Forums | Business Lounge |

  

Resultats generals esperats per a l'edició de DCM4727

|  |  |
| --- | --- |
|  | XAT8762 |
| Assistents | +12.000 |
| Països representats | +80 |
| Núm. ponents | +5000 |
| Dones ponents | 35 % |
| Participants internacionals | 35 % |

  

|  |  |  |
| --- | --- | --- |
| PRESSUPOST VDS Valencia Digital Summit 2024 | | |
| Descripció | Import | % |
| PRODUCCIÓ | 935.000,00 € | 47 |
| Lloguer espais CAC | 95.000,00 € |  |
| Producció (parades, escenaris, àrees de descans, zones comunes, gràfiques, etc.) | 590.000,00 € |  |
| Carpes | 90.000,00 € |  |
| Expo Area | 250.000,00 € |  |
| Lake area – Boxs / Lounges / Altres àrees | 145.000,00 € |  |
| Mobiliari general | 30.000,00 € |  |
| Zona Welcome | 25.000,00 € |  |
| Cartelleria i senyals | 50.000,00 € |  |
| Producció audiovisual (pantalles, àudio, tècnics de so, streaming, etc.) | 100.000,00 € |  |
| Escenaris multimèdia (carpes + sala Grisolía) + pantalla de boxs | 75.000,00 € |  |
| Activació i generació de continguts estàtics i dinàmics | 25.000,00 € |  |
| Logística de l'esdeveniment (wifi, projecte, llicències, neteja, seguretat, etc.) | 50.000,00 € |  |
| Servici d'àpats (guest reception, speakers, team, etc.) | 60.000,00 € |  |
| Plataforma de ticketing, acreditacions, control d'accessos, etc. | 40.000,00 € |  |
| CONTINGUT | 285.000,00 € | 14 |
| Servicis logístics *in situ*  (hostes, mestres de cerimònia, etc.) | 30.000,00 € |  |
| Curació de continguts i speakers | 90.000,00 € |  |
| Viatges (speakers, equip, etc.) | 15.000,00 € |  |
| Internacional Content & Competition | 150.000,00 € |  |
| MÀRQUETING | 150.000,00 € | 8 |
| Pla de màrqueting (en línia, offline, mitjans, comunicació, etc.) | 150.000,00 € |  |
| Agencies comunicació, mk i audiovisual | 15.000,00 € |  |
| Insercions en mitjans | 100.000,00 € |  |
| Paid Media i suport | 35.000,00 € |  |
| RH | 630.000,00 € | 32 |
| Personal Startup Valencia | 630.000,00 € |  |
| Direcció i coordinació | 80.000,00 € |  |
| Màrqueting | 180.000,00 € |  |
| IT & Growth | 60.000,00 € |  |
| Operacions | 120.000,00 € |  |
| Contingut | 100.000,00 € |  |
| Customer success | 90.000,00 € |  |
| TOTAL | 2.000.000,00 € | 100 |

  
  

Ontinyent, 2 d'agost de 2024

Carlos Mazón Guixot

President de la Generalitat

Esta disposició conté annexos. Consulteu-ne la versió en PDF.